《沁园春 赠徐竹虚》
清代·陈维崧

彼君子兮，菉竹青青，而中若虚。是何家第五，名齐骠骑，蜀中扬子，赋似相如。

畴昔贤兄，滇云远宦，常羡优游下泽车。今偕隐，成往来二老，西涧东畬。

我园景物萧疏。有雪槛烟廊水竹居。算磕头促膝，一群梅鹤，望衡对宇，几个樵渔。

与我周旋，小园日涉，近手花枝压架书。他家事，笑平泉绿野，久作寒墟。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。